[{"text_idx": "#000001", "text": "An diferadenn guzh e-barzh kevrad Messi"}, {"text_idx": "#000002", "text": "Daoust hag e vo gwelet kement-man\u0303 e kevradou\u0300 ar c\u2019hleubou\u0300 mell-droad breizhat un deiz bennak ? Skrivet eo er gevrad a liamm Lionel Messi ouzh ar Barc\u0327a e \u00ab rank-en\u0303 deskin\u0303 katalaneg \u00bb. N\u2019en deus ket graet a-benn ar fin, met un arouez eo ez eo a-youl ar c\u2019hleub katalan da gas a\u0300r-raok ar yezh hag an identelezh katalan er c\u2019hleub hag er gevredigezh a-bezh."}, {"text_idx": "#000003", "text": "N\u2019eo ket ur ral lenn diferadennou\u0300 kuzh peotramant dic\u2019hortoz e-barzh kevradou\u0300 ar sportourion. Kement ha kemer ur skouer : e 2011 pa oa bet enrollet Samuel Eto\u2019o en ur c\u2019hleub rusian dinav, an Anzi Makhachkala, e c\u2019houlennas ar C\u2019hamerounad e vehe kaset ha degaset da vMoskou, e-lec\u2019h ma oa o chom, goude pep pleustradenn (evel m\u2019en dehe bet graet ur mont-ha-dont Lille-Marsilha div wech), dre vin\u0303saskell pe dre garr-nij prevez. Ha skrivet e oa bet er gevrad !"}, {"text_idx": "#000004", "text": "E-barzh hini Lionel Messi, anezhan\u0303 renour ar c\u2019hoari mil-vrudet ag an FC Barcelona, eh eus bet diskuliet un iskis a ziferadenn gant ar gazetenn-sport El Mundo : sinet e oa bet gant niverenn 10 ar Barc\u0327a ur promesa da zeskin\u0303 ar c\u2019hatalaneg ! Ent-resis e oa skrivet : \u00ab Dav eo da Lionel Messi ober pep tra evit enframmin\u0303 er gevredigezh katalan dre zoujin\u0303 ouzh talvoudegezhiou\u0300 sevenadurel ar gevredigezh ha, dreist pep tra, dre brometin\u0303 e tesko ar yezh katalan, anezhi an doare gentan\u0303 da enframmin\u0303 \u00bb. Hervez El Mundo, estroc\u2019h evit Lionel Messi en deus bet an diferadenn-man\u0303 en e gevrad er Barc\u0327a."}, {"text_idx": "#000005", "text": "Pezh \u2018zo, den n\u2019en deus klevet Lionel Messi o komz katalaneg e gwirionez. Ur wech, er C\u2019hamp Nou, e voe klevet o huchal er mikro goude ma oa bet gounezet ur gib bennak gant ar Blangranes : \u00ab\u00a1 Visca el Barc\u0327a i visca Catalunya !\u00bb. Setu tout."}, {"text_idx": "#000006", "text": "\u00ab E kenkaz e vehe arruet dizalc\u2019h Katalonia \u00bb"}, {"text_idx": "#000007", "text": "E 2017 e oa bet diskuliet un diferadenn all ag e gevrad gant ar c\u2019hazetennou\u0300. Enni e oa skrivet \u00ab en doa droed Messi da guitaat ar c\u2019hleub e kenkaz e arruhe dizalc\u2019h Katalunya ha ma c\u2019hoariahe an FCB en ur c\u2019hampionad katalan \u00bb. Ha gwir eo, a-raok ar referendom e oa bet kaoz a betra o dehe graet ar c\u2019hleubou\u0300 mell-droad katalan e kenkaz e vehe bet savet ar Republik evit gwir. E-touesk ar martezeadennou\u0300 : ar c\u2019hleub a vehe chomet el Liga en ur seurt \u00ab kampionad iberek \u00bb. Da lavaret ar wirionez e kollfe ar Real Madrid forzh arc\u2019hant ma vehe achu gant ar \u00ab C\u2019hlasico \u00bb hag ar c\u2019hevezerezh gant an enebour istorel. A-hend-all e oa bet kaoz da zegemer ar Barc\u0327a er c\u2019hampionad gall ! Ha bec\u2019h d\u2019ur C\u2019hlasico nevez evit ar Vretoned, tapet etre daou gleub meur : Fc Nantes \u2013 Fc Barcelone !"}, {"text_idx": "#000008", "text": "E penn ar stourm evit an dizalc\u2019hiezh hag implij ar c\u2019hatalaneg er gevredigezh katalan eman\u0303 ar c\u2019hleub Blaugrana. Er c\u2019hontrol da gleub all ar ge\u0302rbenn, an \u00ab Espanyol de Barcelona \u00bb hag a zo kentoc\u2019h kontet da gleub spagnolour. Evitan\u0303 da vout \u00ab spagnolour \u00bb en deus lakaet e anv e katalaneg (\u00ab espanyol \u00bb ha n\u2019eo ket \u00ab espan\u0303ol \u00bb) ha divyezhek eo e laz-kanin\u0303. Met chom a ra pell ag ar politikerezh ha kontet eo kentoch da gleub \u00ab estran\u0303jourion \u00bb. Andalouiz, paneveken, o deus graet o annez tro-dro da vBarselona. Hag en\u0303 savet gant Katalaniz, er c\u2019hontrel ag ar Barc\u0327a bet fontet gant ur suis."}, {"text_idx": "#000009", "text": "E Katalonia e vez lavaret gant an dud e vez profet ur gartenn-anv katalan d\u2019ar vugale pa vez prenet dezho o c\u2019houmanant kentan\u0303 d\u2019ar C\u2019hamp Nou."}, {"text_idx": "#000012", "text": "Aloi\u0308se Sauvage, loen gouez ha gwevn"}, {"text_idx": "#000013", "text": "Adkavit Amnesty Breizh er festivaliou\u0300 !"}]